Helseministeren varsler grep mot overfylte sykehus
Pasienter som skulle vært skrevet ut for lengst tar opp sykehusplasser. Samtidig er kapasiteten i kommunene sprengt.  – Det oppstår rett og slett en propp i sykehusdriften som går utover både pasientene som skulle hatt oppfølging i kommunen, men også andre pasienter som må vente på behandling på sykehuset.  Det sier helseminister Ingvild Kjerkol (Ap). Hun har lest saken om at eldre fyller opp Nord-Norges største sykehus, og er bekymret.  I dette intervjuet presenterer hun for første gang tiltak som kommer i den nye nasjonale helse- og samhandlingsplanen, som etter å ha blitt utsatt gjentatte ganger, vil bli lagt fram 1. mars.  Ventetiden for sykehusbehandling fortsetter å øke, ifølge nye tall fra Helsedirektoratet. Nå venter norske pasienter i gjennomsnitt 73 dager på å få behandlingen de har krav på.  Samtidig ligger det pasienter på alle norske sykehus som egentlig ikke skulle vært der. De er utskrivningsklare – men kommunene har ikke kapasitet til å ta imot dem.  Helseministeren varsler tre grep: – Vi vil komme med en egen finansiering for overgangen mellom sykehus og kommune, for det skal ikke være et svarteperspill om hvem som betaler regningen, sier hun. Ikke godt nok pasientforløp Helseministeren mener kommunene kan oppleve at sykehusene gir en forventning til pasientene som kommunene ikke er i stand til å innfri.  – Tilgjengelig informasjon og deling av relevante helseopplysninger er veldig sentralt.  – Dette har vært et problem i mange år. Hvilke konkrete grep skal dere ta for at informasjonsdelingen faktisk skal fungere? – Pasientens legemiddelliste blir gjennomgående, og kan leses både på kommunehelsetjenesten, på sykehusene og på Helse-Norge. Det er også dokumentdeling i kjernejournalen og mulighet for digital hjemmeoppfølging. Dette er helt konkrete, modne løsninger som skal rulles ut.  Flere av disse løsningene er allerede under utprøvning.  Statsråden vil gjerne si at Norge har en av verdens aller beste helsetjenester. Samtidig erkjenner hun at pasientforløpet ikke er godt nok.  – Det er fordi vi har delt tjenesten i to nivåer, hvor kommunene har ansvar for primærhelsetjenesten, og staten for sykehusene.  Betaler milliarder i bøter Når sykehuset sier at en pasient er utskrivningsklar, er det kommunen som skal ta over ansvaret.  I 2022 var det imidlertid 21.400 opphold med såkalte overliggerdøgn – altså at pasientene ble liggende på sykehus etter at de var klare til å skrives ut til kommunene. Det er i Midt-Norge og i Nord-Norge at dette er mest utbredt.  Dersom kommunen ikke har kapasitet til å ta imot pasienten, må de betale 5745 kroner i bot. Disse pengene går til sykehusene. Denne ordningen ble innført med Samhandlingsreformen i 2012. Fram til 2023 betalte kommunene til sammen over 2,8 milliarder til sykehusene.  – Du sier at dere skal «evaluere forskriften» og se om systemet med bøtene er hensiktsmessig. Syns du det er hensiktsmessig? – På de fleste sykehusene, og de aller fleste kommunene, fungerer det bra.  Kjerkol viser til at 17 av kommunene for halvparten av alle overliggerdøgn i somatikken i 2022.  – Men de kommunene som sliter med dette, sliter voldsomt. Skal det endres på?  – Derfor må vi se om det er hensiktsmessig som det er i dag. Da må man for eksempel se på kostnaden på en institusjonsplass versus boten man får.  De siste årene har det kommet flere og flere helsehus. Hit sender man pasienter for kortere opphold. Vinteren 2022–2023 ble helsehusene i Oslo hardt kritisert for ikke å gi nok behandling.  Samtidig fortalte sjefene på helsehusene at de fikk svært syke pasienter på døren som de omtrent ikke visste noe som helst om.  – Mange utskrivningsklare pasienter vil komme rett til helsehusene. Hvordan passer de inn i denne planen?  – Helsehus ser jo litt ulike ut fra kommune til kommune, men etter fokuset på helsehusene i Oslo tok byrådet grep for å organisere helsehusene annerledes. Det tror jeg var lurt.  – Her tror jeg det blir kompetansen man har i helsehusene som avgjør. Her har blant annet helsepersonellkommisjonen gitt oss noen anbefalinger med hensyn til personell og kompetanse for å få til et mer sømløst arbeid. 
Utskrivningsklare pasienter fyller opp sykehusene, og ventetiden for behandling øker. Kommunene betaler store beløp til sykehusene når de ikke klarer å ta imot pasientene. Helseminister Ingvild Kjerkol (Ap) presenterer for første gang nye tiltak.